**Vaksinasjon av katt. Hva gjelder for katt som skal på utstilling?**

**En praktisk gjennomgang**

Det man normalt tenker på når det er tale om gyldig vaksinasjonsattest i Norge og Sverige, er vaksinasjon mot kattepest (panleucopenia), katteinfluensavariant (feline calici virus) og herpesvirus (feline herpes virus). I andre sammenhenger vil f.eks. rabiesvaksinering også være aktuelt (se nederst på siden).

Spørsmålet reguleres i Utstillingsreglementet (UR) § 1.8 gjennom FIFe-teksten og NRRs tillegg. NRRs tillegg sier ikke noe annet enn det FIFe sier, men det er presisert at en katt skal ha fått de to dosene med grunnvaksine.   
  
I NRRs tillegg vises det videre til et [**skriv**](http://www.nrr.no/HU/Vaksinasjonskriv_2015.pdf) fra 2008 (oppdatert 01.01.15) som ligger på NRRs hjemmeside der lover og regler finnes. Dette skrivet strider ikke mot FIFe UR 1.8, men går noe dypere og mer detaljert inn i emnet. Under **revaksinering** ca. midt på side 2 står det at man bør drøfte et vaksinasjonsprogram med veterinæren sin. Som katteier og veterinær skal man være OBS! på overvaksinering, og ikke vaksinere mer enn strengt tatt nødvendig.

For å gjøre en mulig lang historie kort, så er det følgende FIFe-formulering i § 1.8c som feier all diskusjon til side: *"Vaksinens gyldighetstid angis av veterinæren i pass for kjæledyr eller vaksinasjonsbevis."* **Det er altså veterinærens angivelse som skal følges!**

Men etter hver **revaksinering** gjelder selvsagt karenstiden på 14 (15) dager. Man kan ikke si at en vaksine som gjelder til f.eks. 15. mars 2016 gjelder for en utstilling 12. og 13. mars dersom man har revaksinert katten 4. mars 2016. Revaksinering 4. mars tilsier at katten ikke kan stilles ut før helgen 19.-20. mars. Revaksineringen opphever tidligere vaksines gyldighet.

Revaksinert/vaksinert katt kan ikke stilles ut før karenstiden er omme.  
  
Hvis veterinæren har skrevet at katten anbefales revaksinert i mai 2016, skal denne anbefalingen følges. Da holder det at den revaksineres 31. mai. Men skal den på utstilling 4. og 5. juni, vil karenstiden sette en stopper for det. Den kan da tidligst stille ut 18.-19. juni (det forutsettes at utstillinger ikke går midt i uka). Man må planlegge sine vaksinasjonsrunder!  
  
Man kan også komme opp i en situasjon der vaksinasjonsattesten gir katten adgang til den ene utstillingsdagen, men ikke den andre (se nedenfor under **Merk**).   
  
14 (15) dager: Hvis man regner med dagen 4. mars i tellingen, kommer man til fredag 18. mars (15 dager inkludert vaksineringsdagen). I Frankrike regner man med den dagen når man teller. Hvis man ikke regner med den 4. mars, og sier 14 dager, kommer man også til 18. mars (14 dager etter vaksineringsdagen). Dette har med "tellekultur" å gjøre. Altså: Det hender at 14 = 15!  
  
**Merk:** Når en katt er revaksinert skal revaksineringen ha funnet sted **minst** 15(14) dager **før** en utstilling. Hadde katten ovenfor blitt vaksinert 5. mars, og ikke 4. mars, kunne den ikke ha deltatt på utstilling 19. mars, kun 20. mars.

**Rabies**

Skal man ta katten sin med utenfor Norge og Sverige, vil vaksinasjon mot rabies – hundegalskap – oftest være et krav. Man må sette seg nøye inn i hvilke regler som gjelder i land man skal til og i land man kommer fra. Katter fra f. eks. Finland og Danmark skal være rabiesvaksinert når de kommer hit. Det samme gjelder våre katter som skal til Finland, Danmark og kontinentet. Sjekk alltid gjeldende regelverk hos Mattilsynet.   
 **Viktig:**  
Husk at om du har vært i et annet land, f.eks. Spania eller Nederland, så må du følge de krav som gjelder for dyr som skal inn i Norge når de har vært i f.eks. ett av de to landene, eller begge.  
  
Også andre vaksiner enn de ovennevnte – og ulike former for medikamentell behandling som f. eks. skal virke forebyggende mot noe uønsket, vil kunne være påkrevd ved innreise/utreise. Mattilsynet gir informasjon om dette på sine hjemmesider.  
  
**Konsulter alltid din veterinær.**

RW-SMAAL 19.02.15  
Oppdatert 29.11.16